黄羆嶺
作者：范成大
朝代：宋

paragraphs: 薄遊每違己，茲行遂登危。
峻阪盪胸立，恍若對鏡窺。
傳呼半空響，濛濛上煙霏。
木末見前驅，可望不可追。
躋攀百千盤，有頃身及之。
白雲叵攬擷，但覺沾人衣。
高木傲燒痕，葱蘢茁新荑。
春禽斷不到，惟有蜀魄啼。
謂非人所寰，居然見鋤犁。
山農如木客，上下翾以飛。
寧知有康莊，生死安嶮巇。
室屋了無處，恐尚橧巢栖。
安得拔汝出，王路方清夷。